# מובילאיי וטרנסדב ישתפו פעולה בפיתוח ופריסת מערך שאטלים אוטונומיים

*נסיעות מבחן בשטח יחלו כבר בשנה הבאה ושירותי תחבורה ציבורית מלאים צפויים להתחיל לפעול ב-2023.*

**ירושלים, ישראל ופאריז, צרפת – 24.11.2020** – מובילאיי (Mobileye, an Intel Company) ו-טרנסדב ATS (ערכות תחבורה אוטונומיות, חלק מקבוצת Transvdev – אחת מהחברות המובילות בעולם בתחום הפעלת והטמעת פתרונות ניידות) הכריזו היום על שיתוף פעולה אסטרטגי לפיתוח ופריסת שירותי ניידות שיתופית אוטונומית. החברות יטמיעו את מערכות הנהיגה האוטונומית של מובילאיי ברכבי ההיסעים (שאטל) החשמליים i-Cristal. הרכבים מיוצרים על ידי Lohr Group, והחברות מתכננות להשיק במקומות שונים ברחבי העולם (כולל ארה"ב, אירופה וחלקים מאסיה) מערך שירותי ניידות אוטונומית שיתבסס על צי שאטלים ללא-נהג.

"שיתוף הפעולה שלנו עם טרנסדב יגדיל את השפעתה הגלובאלית של מובילאיי ויביא לכך שחלוצים בתעשיית התחבורה והניידות יבחרו בה כשותף מתבקש ועיקרי בכל הנוגע לטכנולוגיות הרכבים האוטונומיים", כך לדברי יוהאן יונגווירט, סמנכ"ל תחום 'ניידות כשירות' במובילאיי. עוד הוסיף יונגווירט: "מובילאיי וטרנסדב מעצבים את פני העתיד של הניידות השיתופית האוטונומית ואנו מצפים לרגע שבו נוכל להפיץ את פתרונות הנהיגה האוטונומית שלנו לאזורים רבים ברחבי העולם".

"כל אחד מהצדדים מביא עימו מומחיות שהיא חוד-החנית בתחומה, והודות לכך, שיתוף הפעולה בין טרנסדב ATS ובין מובילאיי יאפשר לנו לא להסתפק רק ברכבים אוטונומיים, אלא להנות משירותי ניידות אוטונומית בהיקף נרחב", כך לדברי פטרישיה וילוסלאדה, סגן נשיא ATS. "ביחד, אנו נהפוך את פתרונות הניידות החדשים למציאות כבר בשנים הקרובות" הוסיפה.

באמצעות הטמעת מערכות הנהיגה ללא-נהג של מובילאיי במערך שירותי הניידות הקיימים של טרנסדב, חותרות שתי החברות להפוך את פתרונות התחבורה הציבורית ליעילים ונוחים יותר. עם השתלבותה של הניידות האוטונומית במרקם הקיים של מערך התחבורה הציבורית, ניתן יהיה לספק שירותים בכל זמן ובכל מקום שבו הם נדרשים, ובו בזמן לייעל את צי הרכבים, להפחית את עלויות הנסיעה ולשפר את חוויית הלקוח.

במהלך השנה הקרובה, תפעל מובילאיי מול טרנסדב ATS על מנת להטמיע, לבחון ולפרוס את רכבי השאטלים האוטונומיים של i-Cristal תוך מינוף טכנולוגיית הנהיגה ללא-נהג של מובילאיי וטכנולוגיות מערכות התחבורה האוטונומיות של טרנסדב ATS (כולל בקרת רכבים אוטונומיים) ושירותיה. בשלב הראשוני, יערכו מובילאיי וטרנסדב ATS נסיעות מבחן בשטח בישראל ובצרפת על מנת שעיצוב הטכנולוגיה יהיה מוכן לשלב הפרודקשן לא יאוחר מ-2022. החברות צופות כי כבר ב-2023 ניתן יהיה להשיק באופן מסחרי את שירותי הניידות האוטונומית, אשר יתבססו על צי שאטלים מדגם i-Cristal שינועו באופן אוטונומי לחלוטין.

במסגרת שיתוף הפעולה לעיל, יישמו מובילאיי וטרנסדב ATS את הטכנולוגיות שלהן ברכבי השאטל החשמליים i-Cristal, כל אחד מהם כולל מקומות ישיבה לשישה עשר נוסעים ורמפה לצורכי נגישות. השאטלים מסוגלים לנוע במהירות של עד חמישים קמ"ש והם תוכננו במיוחד על מנת להתאים למערכי התחבורה הציבורית הקיימים, תוך שימוש במומחיותה של טרנסדב ATS בכל הנוגע לתשתיות הנלוות לכך, לבקרת ופריסת רכבים אוטונומיים ולמתן שירותי תפעול למפעילים מקומיים ולעיריות. כך תהפוך טכנולוגיית הנהיגה ללא-נהג לחלק מהמציאות היום-יומית.

מערכות הנהיגה ללא-נהג של מובילאיי מהוות פתרון Turnkey אשר תוכנן במיוחד על מנת לספק בטיחות מרבית וזאת בהתבסס על שני אלמנטים עיקריים: מודל הבטיחות-מבוססת-אחריות (Responsibility-Sensitive Safety – RSS) של מובילאיי שאחראי על בטיחותו של תהליך קבלת ההחלטות במערכת, ומערכת החישה True Redundancy™ המורכבת משתי תת-מערכות (מצלמות ומכ"מים + חיישני לידאר) ומאפשרת חישה ברמה גבוהה ביותר. בנוסף, בזכות מפת ה-HD של מובילאיי Road Experience Management (REM™) , מעניקה מערכת הנהיגה ללא-נהג סקילביליות (סילומיות) גיאוגרפית רציפה. מפת הדרכים הגלובאלית הזו, הייחודית למובילאיי, מתבססת על נתוני crowd-source (מיקור המונים) ומתעדכנת באופן שוטף ואוטומטי תוך שימוש בנתונים המתקבלים ממצלמות הנהיגה הנפוצות בשוק.

**אודות מובילאיי**

מובילאיי היא מובילה עולמית בפיתוח טכנולוגיות ראיה ממוחשבת, לימוד מכונה, ניתוח נתונים, לוקליזציה ומיפוי בתחום מערכות עזר לנהג ומערכות נהיגה ללא-נהג. הטכנולוגיה של מובילאיי מגבירה את רמת הבטיחות של הנמצאים בדרכים, מפחיתה את הסיכון לתאונות דרכים, מצילה חיים וחותרת לחולל מהפכה בחוויית הנהיגה באמצעות קידום נהיגה אוטונומית. שבבי ה- EyeQ® והאלגוריתמים הייחודיים של מובילאיי מפענחים באופן מדויק את שדה הראיה על מנת לחזות סכנות התנגשות בכלי רכב, בהולכי רגל, ברוכבי אופניים, בבעלי חיים, במפגעים בדרך ובמכשולים אחרים. מוצרי מובילאיי אף מסוגלים לזהות סימוני דרך כגון נתיבים, שולי דרכים, מחסומים וכדומה, לזהות ולפענח תמרורים, שלטים ורמזורים, ליצור מפת דרכים RoadBook™ של דרכי גישה מקומיות וסימני דרך ויזואליים באמצעות מנוע ה- REM™ ולספק שירותי מיפוי לטובת נהיגה ללא-נהג. מידע נוסף ניתן למצוא [כאן](newsroom.intel.com/autonomous).

**אודות טרנסדב ATS**

טרנסדב ATS מתמחה באינטגרציה של מערכות תחבורה אוטונומיות, לרבות תפעול ובקרת רכבים אוטונומיים ותשתיות נלוות. החברה מספקת טכנולוגיות ומעניקה שירותים למפעילים מקומיים ולעיריות בכל הנוגע לשירותי ניידות אוטונומית הפועלים באופן יום-יומי ובהיקף נרחב. טרנסדב ATS היא חלק מקבוצת טרנסדב – Transdev Group.

הודות לפעילותה בתחומי אינטגרציה ותפעול אופרציות ניידוּת ברמה הגלובאלית, חברת הניידות טרנסדב מעניקה לאנשים את החופש להתנייד מתי ובאיזה אופן שירצו. אנו גאים להעניק שירות לכאחד עשר מיליון נוסעים בכל יום וזאת הודות לשירותי ניידות יעילים, ידידותיים ונוחים לשימוש המקשרים גם בין אנשים וגם בין קהילות. גישתנו מתבססת על שיתופי פעולה ארוכי טווח עם עסקים ועם רשויות ציבוריות וכן על מאמץ תמידי וחסר פשרות להשגת שירותי הניידות הבטוחים והחדישים ביותר. אנו צוות שמטרתו לשרת את הציבור, והדרך לכך היא הניידות. טרנסדב ATS נמצאת בבעלות משותפת של Caisse des Dépôts Group (66%) ו- Rethmann Group (34%). נכון ל-2019, החברה כוללת 85,000 עובדים ב-18 ארצות והכנסותיה עומדות על 7.4 מיליארד יורו. מידע נוסף ניתן למצוא [כאן](http://www.transdev.com).